Põhjalik käsitlus  Praost Tiit Salumäe on, nagu muudeski valdkondades, mida ta üldkiriklikult juhib, ka praostkonna elu korraldamisel põhjalik. 40-leheküljeline praostkonna eelmise aasta sõnaline aruanne oli nii mahukas kui ka ülevaatlik, põhjalik ja kõiki tegevusvaldkondi puudutav, eeskujulikult vormistatud ja keeleliselt korrektne.  Et saadikud olid aruandega tuttavad, jäi praostil üle vaid mõnele teemale tähelepanu  juhtida. Üks tähelepanek puudutas koguduste juhatusi, praost nentis, et koosolekuid on olnud ebaregulaarselt ja vähe ning soovitas vähemalt kord kvartalis pidada juhatuse koosolekut. Rahul oli praost kaadriga: kogudused on hästi teenitud ja vabu kohti praktiliselt pole.  Oma aruande lõpus puudutas praost Salumäe pikka tööprotsessi uue kirikukäsiraamatuga ja EELK arengukava valmimist ning nende tegevuste valguses nentis: «EELK ei ole mitte niivõrd ühtne kirik, kuivõrd koguduste liit, kuhu kuuluvad  eripalgelised ja puhuti üksteisest kaunis erinevad kogudused. Õieti vist küll ei erine üksteisest niivõrd kogudused, kuivõrd vaimulikud. Kas see on tugevus või nõrkus, seda ma ei julge öelda.»